钦定古今图书集成/明伦汇编/氏族典/第298卷 > 《廖用贤尚友录》 > 姜维
## 钦定古今图书集成/明伦汇编/氏族典/第298卷 > 《廖用贤尚友录》 > 姜维

按《蜀志姜维传》：“维字伯约，天水冀人也。少孤，与母居。
以父冏昔为郡功曹，没于战，赐维官中郎，参本郡军
事。建兴六年，丞相诸葛亮军向祁山，天水太守夜亡，
维诣亮，亮将维还，维遂与母相失。亮辟维为仓曹掾，
后迁中监军，征西将军。十二年，亮卒，维为右监军辅
汉将军，封平襄侯。延熙元年，随大将军蒋琬住汉中”，
数率偏军西入。六年，迁镇西大将军。十年，迁卫将军，
与大将军费祎共录尚书事。是岁，又出陇西、南安、金
城界，与魏将郭淮等战于洮西。十二年，复出西平。维负其才武，每欲兴军大举，费祎常裁制不从，与其兵
不过万人。十六年春，祎卒。夏，维率数万人围南安。明
年，复出陇西，围襄武。十八年，复与夏侯霸等俱出狄
道。十九年，迁大将军，与胡济期会上邽，济失誓不至，
维为魏将邓艾所破，众庶由是怨讟。二十年，魏诸葛
诞反，维复出骆谷。景耀五年，住沓中。维本羁旅托国
累年，攻战功绩不立，而宦官黄皓等弄权于内，故自
危惧，不复还成都。六年，维表后主，“宜遣军护阴平桥
头，以防未然。”皓征信鬼巫启，后主寝其事。及锺会向
骆谷，邓艾入沓中，维还保剑阁以拒会。会不能克，将
议还归，而邓艾自阴平道傍入后主请降于艾。维等
乃投戈放甲诣会。会授维兵，使为前驱。魏将士愤发，
杀会及维。